RA 2022002343, de 12 de maig, de convocatòria de subvencions econòmiques a associacions sense ànim de lucre d’àmbit local per a la promoció i l’ús del valencià per a l’exercici 2022
La Regidoria de Normalització Lingüística de l’Ajuntament de Vila-real, en compliment de l’article 7 del Reglament municipal per a la normalització lingüística, aprovat pel Ple municipal el 20 d’octubre de 1994, 
Article 7. En el marc de les seues atribucions, l’Ajuntament de Vila-real subvencionarà i/o bonificarà les activitat d’entitats, associacions o empreses, públiques i privades, que empren el valencià. Així mateix, informarà i assessorarà totes les entitats públiques i privades perquè col·laboren activament en la ràpida difusió de l’ús del valencià.
considera que una de les seues prioritats és el foment de la cultura en la nostra llengua a través de la convocatòria de concursos, subvencions, ajudes, entre d’altres, convocats per l’Ajuntament de Vila-real o en col·laboració amb altres entitats o associacions culturals.
Vista l’Ordenança reguladora de concessió de subvencions econòmiques a associacions sense ànim de lucre d’àmbit local per a la promoció i l’ús del valencià, aprovada per l’Ajuntament en Ple en la sessió celebrada el 28 de setembre de 2015 i publicada en el Butlletí Oficial de la Província número 143, de 19 de novembre de 2015.
Vista l’Ordenança general de subvencions de l’Ajuntament de Vila-real, aprovada per l’Ajuntament en Ple en la sessió celebrada el 29 de setembre de 2020 i publicada íntegrament en el Butlletí Oficial de la Província número 147, de 8 de desembre de 2020.
Vistes les bases d’execució del Pressupost municipal per al 2022, de 29 de desembre de 2021, que en l’annex V de la base 29 indiquen:
ANNEX V. BASES REGULADORES PER A LES SUBVENCIONS A ASSOCIACIONS SENSE ÀNIM DE LUCRE PER A LA PROMOCIÓ I L’ÚS DEL VALENCIÀ. EXERCICI 2022
Ordenança de concessió de subvencions econòmiques a associacions sense ànim de lucre d’àmbit local per a la promoció i l’ús del valencià, aprovada per l’Ajuntament en Ple en la sessió celebrada el 28 de setembre de 2015 i publicada en el Butlletí Oficial de la Província núm. 143, de 19 de novembre de 2015.
Atés que l’article 23 de la Llei 38/2003, de 17 de novembre, general de subvencions assenyala que el procediment per a la concessió de subvencions s’iniciarà sempre d’ofici, mitjançant convocatòria de l’òrgan competent. 
Atés que consta en l’expedient la retenció de crèdit de 23 de març de 2022 amb número comptable 202200018590, que indica que hi ha crèdit pressupostari suficient i adequat i afectat a la finalitat d’aquesta convocatòria.
Atés que consta en l’expedient l’informe jurídic favorable de 13 d’abril de 2022, en el qual s’indica que aquestes bases s’ajusten als diversos preceptes d’aplicació de la Llei 38/2003, de 17 de novembre, general de subvencions, i compleixen els requisits bàsics de l’Acord del Ple de l’Ajuntament, de 26 de novembre de 2019, relatiu al règim de control intern de la gestió econòmica d’aquest Ajuntament, publicat en el BOP 134, de 9 de novembre de 2017, amb la finalitat de complir amb els requisits bàsics prevists en la Resolució de 2 de juny de 2008, de la Intervenció General de l’Administració de l’Estat, amb la qual es fa públic l’Acord del Consell de Ministres de 30 de maig de 2008 que aplica la previsió dels articles 152 i 147 de la Llei general pressupostària, respecte a l’exercici de la funció interventora en règim de requisits bàsics. 
En compliment de les atribucions que confereix a l’alcalde l’article 21.1 de la Llei 7/1985, de 2 d’abril, reguladora de les bases de règim local, d’acord amb el que preveu l’article 17 de l’Ordenança general de subvencions de l’Ajuntament de Vila-real.
Aquesta Alcaldia resol:
Primer. Aprovar la despesa que a continuació es detalla el concepte de la qual és el següent: Convocatòria pública de subvencions econòmiques a associacions sense ànim de lucre d’àmbit local per a la promoció i l’ús del valencià per a l’any 2022. Aplicació pressupostària: 3260.48900, denominada Normalització Lingüística. Subvencions, del capítol IV de l’Estat de despeses del pressupost municipal per a l’exercici 2022. Import: DEU MIL EUROS (10.000 €).
Segon. Aprovar les bases que hauran de regir en la convocatòria pública en règim de concurrència competitiva per a la concessió de subvencions a associacions sense ànim de lucre d’àmbit local per a la promoció i l’ús del valencià per a l'exercici de 2022 que es transcriuen a continuació:
«BASES QUE HAURAN DE REGIR EN LA CONVOCATÒRIA PÚBLICA EN RÈGIM DE CONCURRÈNCIA COMPETITIVA PER A LA CONCESSIÓ DE SUBVENCIONS ECONÒMIQUES A ASSOCIACIONS SENSE ÀNIM DE LUCRE D’ÀMBIT LOCAL PER A LA PROMOCIÓ I ÚS DEL VALENCIÀ PER A L’EXERCICI 2022:
1. OBJECTE, CONDICIONS I FINALITAT DE LA SUBVENCIÓ 
L'objecte d'aquesta convocatòria és la concessió de subvencions econòmiques en règim de concurrència competitiva per part de l’Ajuntament de Vila-real a associacions sense ànim de lucre d’àmbit local, que dediquen la seua activitat a la promoció i l’ús del valencià.
2. REQUISITS PER A SOL·LICITAR LA SUBVENCIÓ 
Les entitats sol·licitants hauran d'estar legalment constituïdes com a associacions sense ànim de lucre i tenir com a finalitats institucionals la realització de les activitats anteriorment enumerades; que el seu àmbit d’actuació siga, com a mínim, el local; estar constituïdes i registrades en el registre corresponent, ja siga d’àmbit estatal, autonòmic, provincial o local, amb anterioritat almenys d’un exercici econòmic a aquell en què sol·licite subvenció, i estar al corrent de les obligacions tributàries i de la Seguretat Social i amb la Tresoreria Municipal, així com complir la resta de requisits exigits en l’article 7. Obligacions dels beneficiaris de l'Ordenança general de subvencions de l’Ajuntament de Vila-real.
Els requisits que justifiquen la condició de beneficiari s'acreditaran acompanyant la sol·licitud de subvenció amb la documentació que s'indica a continuació:
a) L’acreditació, d'acord amb el que preveu l'article 34.5 de la Llei 38/2003, de 17 de novembre, general de subvencions, que s'està al corrent en el compliment de les seues obligacions tributàries i davant de la Seguretat Social. De la mateixa manera i segons el que preceptua l'article 189.2 del Reial decret legislatiu 2/2004, de 5 de març, pel qual s'aprova el text refós de la Llei reguladora de les hisendes locals, els perceptors de subvencions concedides a càrrec dels pressupostos de les entitats locals estaran obligats a acreditar, abans de la seua percepció, que es troben al corrent de les seues obligacions fiscals amb l'entitat concedent, així com, posteriorment, a justificar l'aplicació dels fons rebuts. 
b) Declaració jurada d'altres ajudes públiques o privades rebudes o pendents per al finançament del projecte o activitat presentat. L'import d’aquestes ajudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
La presentació de la sol·licitud de subvenció comportarà l'autorització a l'òrgan concedent per a obtenir de forma directa l'acreditació de les circumstàncies previstes en els articles 18 i 19 del Reial decret 887/2006, de 21 de juliol, a través de certificats telemàtics d'estar al corrent de les obligacions tributàries i de la Seguretat Social.
D'acord amb el que estableix l'article 23.3 de la Llei 38/2003, general de subvencions, en els casos d'impossibilitat material d'obtenir les certificacions, l'òrgan competent podrà requerir a la persona sol·licitant la seua presentació.
No obstant això, la persona sol·licitant podrà denegar expressament el consentiment per a aquesta finalitat. En aquest cas haurà d'aportar els certificats corresponents en els termes previstos en la legislació aplicable.
D'acord amb el que preveu l'article 68 de la Llei 39/2015, d’1 d’octubre, del procediment administratiu comú de les administracions públiques, si l'Ajuntament advertira que la sol·licitud presentada no reuneix tots els requisits exigits, es requerirà a la persona interessada perquè, en un termini de deu dies, esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, amb la resolució prèvia que s'haurà de dictar en els termes que preveu l'article 21 de la llei esmentada.
3. TERMINI DE PRESENTACIÓ DE SOL·LICITUDS
El termini de presentació de sol·licituds serà de 20 dies hàbils comptats a partir del dia següent en què es publique l’extracte de la convocatòria en el Butlletí Oficial de la Província.
4. CRÈDIT PRESSUPOSTARI 
L'import de les subvencions a concedir ascendirà a la quantitat total de DEU MIL EUROS (10.000 €) consignada en la partida 3260.48900 denominada Normalització Lingüística: Subvencions de l'estat de despeses del pressupost municipal per a l’exercici de 2022.
5. CRITERIS D’ASSIGNACIÓ DE LES SUBVENCIONS
Els criteris d’assignació de les sol·licituds presentades són els següents:
1. Que els projectes promoguen la recuperació i el foment de l’ús del valencià en tots els àmbits de la vida ciutadana.
2. Que els projectes compten amb la participació directa dels beneficiaris en la seua elaboració, desplegament i execució, fent a les vila-realenques i els vila-realencs subjectes i protagonistes de l'acció promoguda.
3. Es consideraran prioritaris els projectes que contemplen, a més a més de l’ús del valencià, la recuperació i manteniment de tradicions pròpies. 
4. També es tindrà en compte l’abast de l’actuació projectada, és a dir, nombre de beneficiaris a qui s'estén el programa, servei o activitat a realitzar.
5. Continuïtat en la prestació del servei o activitat. És a dir, tindran preferència aquelles activitats que puguen produir efectes duradors o que puguen tenir continuïtat en exercicis següents.
6. TERMINI DE RESOLUCIÓ I NOTIFICACIÓ 
El termini màxim per a resoldre i notificar la resolució no podrà excedir de sis mesos des de la publicació de la convocatòria de la subvenció. Transcorregut aquest termini sense que haja recaigut una resolució expressa es podrà entendre desestimada, per silenci administratiu, la sol·licitud de concessió de subvenció, als efectes d’interposició dels recursos administratius o jurisdiccionals que procedesquen. 
La resolució definitiva, a més de contenir l’associació sol·licitant o relació d’associacions sol·licitants a les quals es concedeix subvenció, farà constar, si escau, de manera expressa la desestimació de la resta de sol·licituds. Aquesta resolució es notificarà a les associacions interessades de conformitat amb el que disposa l’article 40 de la Llei 39/2015, d’1 d’octubre, del procediment administratiu comú de les administracions públiques. 
7. TERMINI DE JUSTIFICACIÓ 
El termini per a justificar la subvenció finalitzarà el 31 de gener següent a la data de publicació de la convocatòria. L'incompliment de l'obligació de justificar o la justificació insuficient comportarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament. 
8. COMISSIÓ DE VALORACIÓ 
Es designen com a membres de la Comissió de Valoració:
Presidenta: Noelia Samblás Gurrea, regidora de Tradicions, Relacions Institucionals i Normalització Lingüística; suplent, Diego Armando Vila Reina, regidor de Festes, Turisme i Congressos
Vocals:
1. Elena Chiva Roca, funcionària de la Regidoria de Normalització Lingüística; suplent, Elena Cebrián Lahoz, funcionària de la Regidoria d’Hisenda
2. Mònica Soler Beltrán, funcionària de la Regidoria de Normalització Lingüística; suplent, Inma Branchadell Renau, funcionària de la Regidoria d’Hisenda
3. Sonia Rubert Planes, funcionària de la Regidoria de Tradicions; suplent, Lluís Juan Nebot, funcionari de la Regidoria d’Economia
Secretària: Carme Martí Herrera, funcionària de la Regidoria de Normalització Lingüística; suplent, William Gundin Bellas, funcionari de la Regidoria de Joventut   
La secretària estendrà una acta de cada sessió, en la qual es faran constar les baremacions, incidències i valoracions que es produesquen.   
9. PUBLICACIÓ
Aquesta convocatòria es publicarà en la Base de Dades Nacional de Subvencions (BDNS), el Butlletí Oficial de la Província (BOP) i el Tauler d’anuncis i edictes de la seu electrònica de l’Ajuntament de Vila-real. 
Segons el que estableix l’article 20.8 de la Llei general de subvencions, es comunicarà a la Base de Dades Nacional de Subvencions el text de la convocatòria. Posteriorment, la BDNS traslladarà al BOP l’extracte d’aquesta per a la seua publicació.
El termini per a presentar les sol·licituds d’ajudes s’obrirà a partir del dia següent de la publicació de l’extracte de la convocatòria en el BOP.
10. PROTECCIÓ DE DADES
Les dades de caràcter personal recollides en aquesta convocatòria de bases, així com de les persones que participen en la prestació dels serveis, seran tractades per les parts, segons el Reglament general de protecció de dades (UE) 2016/679, amb la finalitat de manteniment de la relació convinguda i no seran tractades ulteriorment de manera incompatible amb aquesta finalitat. Aquestes dades són necessàries, de tal manera que si no són facilitades, no es podrà crear la relació desitjada entre les parts.
La base jurídica que legitima el tractament és la relació contractual entre les parts. Les dades no se cediran a cap tercer excepte per obligacions legals. Es mantindran actualitzades i mentre dure la relació contractual i almenys durant uns altres 5 anys o fins que es complesquen les obligacions administratives, fiscals o d'una altra índole legal. En el cas de l'Ajuntament, posteriorment es mantindran amb finalitats d'arxiu en interés públic.
Les persones interessades podran exercir els seus drets de protecció de dades adreçant-se per escrit al domicili social de les parts assenyalades al principi, indicant el seu DNI o equivalent. Si escau, poden presentar una reclamació davant l'Agència Espanyola de Protecció de Dades. 
En el cas de l'Ajuntament, poden exercir els seus drets per mitjans electrònics en https://seuelectronica.vila-real.es i poden contactar amb la persona delegada de Protecció de Dades en l’adreça següent: dpd@vila-real.es.
[bookmark: _GoBack]11. NORMATIVA D'APLICACIÓ
En tot allò que no està previst en aquestes bases reguladores, caldrà ajustar-se al que disposa la Llei 38/2003, de 17 de desembre, general de subvencions; el Reial decret 887/2006, Reglament que desplega la Llei de subvencions; la Llei 39/2015, d’1 d’octubre, del procediment administratiu comú de les administracions públiques, l’Ordenança reguladora de concessió de subvencions econòmiques a associacions sense ànim de lucre d’àmbit local per a la promoció i ús del valencià, aprovada per l’Ajuntament en Ple en la sessió celebrada el 28 de setembre de 2015 i publicada en el Butlletí Oficial de la Província número 143, de 19 de novembre de 2015, i l’Ordenança general de subvencions de l’Ajuntament de Vila-real, aprovada per l’Ajuntament en Ple en la sessió celebrada el 29 de setembre de 2020 i publicada íntegrament en el Butlletí Oficial de la Província número 147, de 8 de desembre de 2020.»
Tercer. Traslladar el contingut d’aquesta resolució al Departament de Tramitació Jurídica Administrativa (TJA) a l’efecte de la seua remissió a la Base de Dades Nacional de Subvencions (BDNS), perquè es procedesca a la convocatòria pública en règim de concurrència competitiva de les subvencions econòmiques a associacions sense ànim de lucre d’àmbit local per a la promoció i l’ús del valencià per a l’exercici 2022 mitjançant publicació de l’anunci corresponent en la BDNS, el Butlletí Oficial de la Província, el Tauler d’Anuncis i el web d’aquest Ajuntament. Després que la BDNS publique el text de la convocatòria, traslladarà al BOP l’extracte d’aquesta per a la seua publicació.
El termini per a presentar les sol·licituds d’ajudes s’obrirà a partir del dia següent de la publicació de l’extracte de la convocatòria en el BOP.
Quart. Per a donar compliment a la base 8 d’aquesta convocatòria, nomenar les persones designades com a membres de la Comissió de Valoració per a l’any 2022:
Presidenta: Noelia Samblás Gurrea, regidora de Tradicions, Relacions Institucionals i Normalització Lingüística; suplent, Diego Armando Vila Reina, regidor de Festes, Turisme i Congressos
Vocals:
1. Elena Chiva Roca, funcionària de la Regidoria de Normalització Lingüística; suplent, Elena Cebrián Lahoz, funcionària de la Regidoria d’Hisenda
2. Mónica Soler Beltrán, funcionària de la Regidoria de Normalització Lingüística; suplent, Inma Branchadell Renau, funcionària de la Regidoria d’Hisenda
3. Sonia Rubert Planes, funcionària de la Regidoria de Tradicions; suplent, Lluís Juan Nebot, funcionari de la Regidoria d’Economia
Secretària: Carme Martí Herrera, funcionària de la Regidoria de Normalització Lingüística; suplent, William Gundin Bellas, funcionari de la Regidoria de Joventut   
Cinqué. Traslladar el contingut d’aquesta resolució a l’Oficina de Gestió Pressupostària de l’Ajuntament de Vila-real. 
[bookmark: _1527421824]Sisé. Comunicar a les persones interessades que contra aquesta resolució que posa fi a la via administrativa, es podrà interposar en el termini d’un mes recurs potestatiu de reposició davant del mateix òrgan que el va dictar, o bé, en el termini de dos mesos recurs contenciós administratiu davant del Jutjat Contenciós Administratiu, amb l’advertiment que aquest últim no es podrà interposar fins a la resolució expressa o la desestimació presumpta del de reposició, tot això sense perjudici que es puga interposar qualsevol altre recurs, si escau, que es considere procedent, en virtut del que disposen els articles 40.2, 123 i 124 de la Llei 39/2015, d’1 d’octubre, del procediment administratiu comú de les administracions públiques i l’article 46 de la Llei 29/1998, de 13 de juliol, reguladora de la jurisdicció contenciosa administrativa.
L’alcalde, José Benlloch Fernández
Vila-real, 12 de maig de 2022

